b'\n_START_ARTICLE_\nM\xc4\x83r\xc4\x83\xc8\x99eni, Vaslui\n_START_SECTION_\nIstoric\n_START_PARAGRAPH_\nPrima atestare documentar\xc4\x83 a satului dateaz\xc4\x83 de la 15 octombrie 1491, atunci c\xc3\xa2nd domnitorul Moldovei \xc8\x98tefan cel Mare face mai multe cump\xc4\x83r\xc4\x83turi \xc3\xaen jurul ora\xc8\x99ului Vaslui, printre care \xc8\x99i "...un sat pre B\xc3\xa2rlad, din sus de Vaslui, anume M\xc4\x83ri\xc8\x99eanii unde au fost Mare\xc8\x99-judele" pe care l-a cump\xc4\x83rat cu "200 de zlo\xc8\x9bi t\xc4\x83t\xc4\x83r\xc4\x83\xc8\x99ti". Pe 4 aprilie 1617, satul era nelocuit fapt atestat cu ocazia daniei f\xc4\x83cute de domnitorul Radu Mihnea Marelui Arma\xc8\x99 P\xc3\xa2rvan. Satul va r\xc4\x83m\xc3\xa2ne numai ca toponim p\xc3\xa2n\xc4\x83 la sf\xc3\xa2r\xc8\x99itul secolului al XVIII-lea c\xc3\xa2nd va fi repopulat (par\xc8\x9bial) cu ucraineni (ruteni) adu\xc8\x99i de proprietara mo\xc8\x99iei (M\xc4\x83n\xc4\x83stirea Sf. Sava din Ia\xc8\x99i) din nordul Bucovinei ocupat de austrieci \xc3\xaen urma p\xc4\x83cii de la K\xc3\xbc\xc3\xa7\xc3\xbck Kaynarg\xc4\xb1 din 1774.Din punct de vedere administrativ, satul a f\xc4\x83cut parte de-a lungul timpului din mai multe comune \xc8\x99i anume: Brodoc, Rediu, B\xc4\x83lteni, Z\xc4\x83podeni \xc8\x99i C\xc4\x83n\xc8\x9b\xc4\x83l\xc4\x83re\xc8\x99ti. Din 1931 p\xc3\xa2n\xc4\x83-n prezent face parte din com. \xc8\x98tefan cel Mare. Din 1925 \xc8\x99i p\xc3\xa2n\xc4\x83 \xc3\xaen 1929 a format o comun\xc4\x83 separat\xc4\x83.\n_START_SECTION_\nRelief \xc8\x99i clim\xc4\x83\n_START_PARAGRAPH_\nSatul M\xc4\x83r\xc4\x83\xc8\x99eni este a\xc8\x99ezat pe partea dreapt\xc4\x83 a DN 15D, Vaslui-Roman pe o suprafa\xc8\x9b\xc4\x83 de 800 ha.incluz\xc3\xa2nd \xc8\x99i p\xc4\x83m\xc3\xa2nturile oamenilor. P\xc3\xa2n\xc4\x83 la \xc3\xaenceputul secolului XX, \xc3\xaen preajma satului era \xc8\x99i o p\xc4\x83dure(a Statului) de 102 ha. Satul este str\xc4\x83b\xc4\x83tut de dou\xc4\x83 p\xc3\xa2r\xc3\xa2uri, M\xc4\x83r\xc4\x83\xc8\x99eni \xc8\x99i Fundoaia, care seac\xc4\x83 \xc3\xaen anii seceto\xc8\x99i. La nord curge p\xc3\xa2r\xc3\xa2ul Telejna iar la sud p\xc3\xa2r\xc3\xa2ul Ulmului. Clima este cea predominant\xc4\x83 \xc3\xaen aceast\xc4\x83 zon\xc4\x83 \xc8\x99i anume temperat\xc4\x83 cu extreme caniculare vara \xc8\x99i geroase iarna. Din punct de vedere geo-structural, teritoriul satului este inclus \xc3\xaen partea sudic\xc4\x83 a Platformei Moldovene\xc8\x99ti, ce reprezint\xc4\x83 o parte a Platformei est-europene cunoscut\xc4\x83 sub numele de Platforma Moldo-Podolic\xc4\x83, av\xc3\xa2nd la etajul inferior depozite precambriene \xc8\x99i la cel superior sedimente de v\xc3\xa2rst\xc4\x83 postproterozoic\xc4\x83 ce cuprinde depozite paleozoice, mezozoice \xc8\x99i neozoice, dispuse orizontal.\n_START_SECTION_\nPopula\xc8\x9bia\n_START_PARAGRAPH_\nLa ultimul recens\xc4\x83m\xc3\xa2nt (2002) satul M\xc4\x83r\xc4\x83\xc8\x99eni avea 354 de gosod\xc4\x83rii cu 849 de suflete. La sf\xc3\xa2r\xc8\x99itul sec.al-XIX-lea, satul era format din 62 de familii cu 286 de suflete. Industrializarea masiv\xc4\x83 din anii \'60 ai sec.XX a dus la migrarea aproape \xc3\xaen mas\xc4\x83 a tineretului la ora\xc8\x99.\xc3\x8en zilele noastre pu\xc8\x9bini s-au \xc3\xaentors la ba\xc8\x99tin\xc4\x83. Locuitorii de aici se ocup\xc4\x83 \xc3\xaen mod tradi\xc8\x9bional cu agricultura \xc8\x99i cre\xc8\x99terea animalelor. C\xc3\xa2\xc8\x9biva cet\xc4\x83\xc8\x9beni de\xc8\x9bin tractoare \xc8\x99i ma\xc8\x99ini agricole cu care execut\xc4\x83 servicii de specialitate.\n_START_SECTION_\nAspectul satului\n_START_PARAGRAPH_\n\xc3\x8enc\xc4\x83 de la re\xc3\xaenfiin\xc8\x9bare, satul nu a fost sistematizat dar \xc3\xaen ultimii 3 ani toate uli\xc8\x9bele au fost pietruite \xc8\x99i \xc3\xaembr\xc4\x83cate cu balast stabilizat prin efortul prim\xc4\x83riei \xc8\x98tefan cel Mare \xc8\x99i cu ajutorul CJ Vaslui. Casele vechi au disp\xc4\x83rut ap\xc4\x83r\xc3\xa2nd altele noi, multe cu zid\xc4\x83rie din c\xc4\x83r\xc4\x83mid\xc4\x83. Electrificarea satului s-a realizat \xc3\xaen perioada 1960-1963 cu contribu\xc8\x9bia b\xc4\x83neasc\xc4\x83 majoritar\xc4\x83 a locuitorilor.\n_START_SECTION_\nIstoric\n_START_PARAGRAPH_\nPrima \xc8\x99coal\xc4\x83 s-a \xc3\xaenfiin\xc8\x9bat \xc3\xaen anul 1900 prin str\xc4\x83dania regretatului preot Constantin I. Manoilescu(1877-1952) cel care a p\xc4\x83storit \xc3\xaen aceast\xc4\x83 parohie timp de 48 de ani(1899-1947). De la el au r\xc4\x83mas pre\xc8\x9bioase materiale documentare. \xc3\x8enc\xc4\x83 din primul an, \xc8\x99coala a avut 64 de elevi \xc3\xaenscri\xc8\x99i din care 23 din satul vecin, \xc8\x98tefan cel Mare, aflat la 4 km.Nord de M\xc4\x83r\xc4\x83\xc8\x99eni. Trebuie men\xc8\x9bionat faptul c\xc4\x83 \xc3\xaen anul 1875 satul M\xc4\x83r\xc4\x83\xc8\x99eni a fost vizitat de revizorul \xc8\x99colar de atunci, Mihai Eminescu, cu scopul declarat de \xc3\xaenfiin\xc8\x9bare a c\xc3\xa2t mai multor \xc8\x99coli rurale \xc3\xaen jude\xc8\x9bul Vaslui dar, demersul s\xc4\x83u a r\xc4\x83mas f\xc4\x83r\xc4\x83 rezultat.Prima \xc8\x99coal\xc4\x83 \xc3\xaen local propriu a \xc3\xaenceput s\xc4\x83 func\xc8\x9bioneze din anul 1929.Acum exist\xc4\x83 \xc8\x99i o \xc8\x99coal\xc4\x83 nou\xc4\x83 cu clasele I-IV construit\xc4\x83 dup\xc4\x83 anul 2000 cu fonduri externe. Prima biseric\xc4\x83 din M\xc4\x83r\xc4\x83\xc8\x99eni a fost ctitorit\xc4\x83 de c\xc4\x83tre Simeon Moro\xc8\x99anu \xc8\x99i so\xc8\x9bia sa Efrosina \xc8\x99i a fost construit\xc4\x83 din lemn. Sfin\xc8\x9birea s-a f\xc4\x83cut la data de 4 mai 1832. Odat\xc4\x83 cu ruinarea acestei biserici, s-a ivit necesitatea construirii alteia. Cel care a luat aceast\xc4\x83 ini\xc8\x9biativ\xc4\x83 a fost pr.Manoilescu a\xc8\x99a c\xc4\x83 pe 2 decembrie 1918 s-a sfin\xc8\x9bit noua biseric\xc4\x83 ce are hramul "Sf.Mare Mucenic Dimitrie,Izvor\xc3\xa2torul de Mir".\n_START_SECTION_\nCultur\xc4\x83\n_START_PARAGRAPH_\n\xc3\x8en sat exist\xc4\x83 c\xc4\x83min cultural \xc8\x99i bibliotec\xc4\x83. Cu mul\xc8\x9bi ani \xc3\xaen urm\xc4\x83, forma\xc8\x9bia de dansuri din M\xc4\x83r\xc4\x83\xc8\x99eni era renumit\xc4\x83 pentru presta\xc8\x9biile sale dar ast\xc4\x83zi nu mai exist\xc4\x83 dec\xc3\xa2t \xc3\xaen amintirile celor mai v\xc3\xa2rstnici, pe atunci tineri entuzia\xc8\x99ti.Cinematograful nu mai func\xc8\x9bioneaz\xc4\x83 \xc3\xaenc\xc4\x83 din anii \'90 ai sec.XX dar, tinerii care au mai r\xc4\x83mas mai p\xc4\x83streaz\xc4\x83 tradi\xc8\x9biile de Cr\xc4\x83ciun \xc8\x99i Anul Nou.'